Document ID: 32006D0344

ODLOČBA SVETA
z dne 14. marca 2006
o pozivu Nemčiji v skladu s členom 104(9) Pogodbe ES, naj sprejme ukrepe za zmanjšanje primanjkljaja, ki so po mnenju Sveta potrebni za odpravo stanja čezmernega primanjkljaja
(2006/344/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(9) Pogodbe,
ob upoštevanju priporočila Komisije v skladu s členom 104(9) Pogodbe,
ob upoštevanju naslednjega:
(1)
Člen 104(1) Pogodbe določa, da se države članice izogibajo čezmernemu javnofinančnemu primanjkljaju.
(2)
Pakt stabilnosti in rasti temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki pospešuje ustvarjanje delovnih mest. Pakt stabilnosti in rasti vključuje Uredbo Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1).
(3)
Resolucija Evropskega sveta iz Amsterdama o Paktu stabilnosti in rasti z dne 17. junija 1997 (2) slovesno poziva vse strani, namreč države članice, Svet in Komisijo, naj natančno in pravočasno izvajajo Pogodbo in Pakt stabilnosti in rasti.
(4)
V Odločbi 2003/89/ES (3) je Svet v skladu s členom 104(6) Pogodbe odločil, da v Nemčiji obstaja čezmeren primanjkljaj.
(5)
Svet je 21. januarja 2003 v skladu s členom 104(7) Pogodbe in členom 3(4) Uredbe (ES) št. 1467/97 naslovil na Nemčijo priporočilo s pozivom, naj Nemčija čimprej in najpozneje do leta 2004 odpravi čezmerni primanjkljaj. Priporočilo je bilo objavljeno. Kakor je navedeno v Sporočilu Komisije z dne 14. decembra 2004, s katerim se je Svet strinjal dne 18. januarja 2005, je treba glede na edinstvene okoliščine, ki so nastale zaradi sklepov Sveta z dne 25. novembra 2003, in glede na sodbo Sodišča Evropskih skupnosti z dne 13. julija 2004 kot ustrezni rok za zmanjšanje čezmernega primanjkljaja upoštevati leto 2005.
(6)
Od leta 2002 naprej je bil javnofinančni primanjkljaj v Nemčiji precej nad referenčno stopnjo Pogodbe, ki znaša 3 % BDP. Delež dolga glede na BDP je zrasel z vrednosti, nižje od 60 % BDP, ki je referenčna vrednost iz Pogodbe v letu 2001, na predvidenih 69 % BDP v letu 2006.
(7)
Po podatkih Eurostata je javnofinančni primanjkljaj v Nemčiji leta 2005 znašal 3,3 % BDP. Ti podatki do nadaljnje ocene njihove kakovosti temeljijo na začasni priglasitvi Nemčije v skladu z Uredbo Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga Pogodbi o ustanovitvi Evropske skupnosti (4), ki je bila predložena Komisiji dne 24. februarja 2006. Poleg tega bo na podlagi trenutno razpoložljivih podatkov ob upoštevanju proračunskih načrtov, ki jih je doslej sprejela nemška vlada, javnofinančni primanjkljaj v letu 2006 še naprej ostajal nad referenčno vrednostjo Pogodbe, kar potrjuje, da se primanjkljaj ni zmanjšal.
(8)
V skladu s členom 10(3) Uredbe Sveta (ES) št. 1467/97 in če dejanski podatki v skladu z Uredbo (ES) št. 3605/93 kažejo, da sodelujoča država članica ni zmanjšala čezmernega primanjkljaja v rokih, predpisanih v priporočilu iz člena 104(7) Pogodbe, se Svet nemudoma v skladu s členom 104(9) Pogodbe odloči za poziv državi članici, naj v določenem roku sprejme ukrepe za zmanjšanje primanjkljaja, ki so po mnenju Sveta potrebni za izboljšanje stanja.
(9)
Po projekcijah napovedi služb Komisije iz jeseni 2005 je primanjkljaj leta 2005 znašal 3,9 % BDP (5). Po predvidevanjih služb Komisije bi primanjkljaj ob nespremenjenih politikah znašal 3,7 % BDP leta 2006 in 3,3 % leta 2007. Predvideva se, da bo realna rast BDP znašala 0,8 % leta 2005, 1,2 % leta 2006 in 1,6 % leta 2007, pri čemer se proizvodna vrzel v programskem obdobju ne bi zaprla v celoti. Glede na to in na še vedno občutljivo gospodarsko stanje je nova vlada, ki je nastopila 18. septembra 2005, oblikovala strategijo za zmanjšanje javnofinančnega primanjkljaja pod referenčno vrednost Pogodbe do leta 2007. Vlada je začela izvajati strategijo konsolidacije že decembra 2005 s sprejetjem prvih predvidenih ukrepov. Dne 22. februarja 2006 je sprejela predlog zveznega proračuna za 2006 in tudi osnutek zakona za zvišanje stopnje DDV s 16 % na 19 % od 1. januarja 2007.
(10)
Zvezni statistični urad je 22. februarja 2006 objavil podatke za javnofinančni primanjkljaj in rast BDP v letu 2005, to je 0,9 % oziroma 3,3 % BDP. Razliko glede na jesensko napoved služb Komisije je mogoče zaslediti v davčnih prihodkih, ki so bili večinoma boljši od pričakovanih proti koncu leta 2005. Po projekcijah vmesne napovedi služb Komisije, objavljene 21. februarja 2006, bo realni BDP zrasel za 1,5 % leta 2006, kar je nekoliko nad omejeno potencialno stopnjo rasti. Opozoriti je treba, da je ta projekcija naravnana navzgor zaradi prednostnega odgovora domačega povpraševanja na načrtovano zvišanje stopnje DDV. Ob upoštevanju posledičnih negativnih ekonomskih učinkov se trenutno pričakuje, da bo rast BDP leta 2007 znašala blizu 1 %. V skladu z zgornjo makroekonomsko napovedjo se pričakuje, da bo leta 2006 nominalni primanjkljaj še vedno nad 3 % BDP, vendar bo izrazito padel pod referenčno vrednost leta 2007. Po izboljšanju strukturnega primanjkljaja za nekaj manj kot 0,5 % med 2004 in 2005 bo po projekcijah služb Komisije ta primanjkljaj (t. j. primanjkljaj v ciklično prilagojenem smislu brez enkratnih in začasnih ukrepov) kot odstotek BDP med letoma 2005 in 2006 ostal v glavnem nespremenjen in se leta 2007 zmanjšal za vsaj 1 % BDP.
(11)
Pri določitvi roka za zmanjšanje čezmernega primanjkljaja je treba upoštevati naslednje dejavnike. Prvič, izvajana proračunska prilagoditev je vključena v obsežno strategijo, pri čemer so načrtovani ukrepi že na napredni stopnji v procesu sprejetja, kar zmanjšuje negotovosti v zvezi z učinkovitostjo konsolidacije. Ti ukrepi so strukturne narave in ne vključujejo enkratnih ukrepov. Drugič, omejeni učinki pri redukciji strukturnega primanjkljaja, ki se pričakujejo za leto 2006, vsaj delno odražajo dejstvo, da bodo učinki nekaterih že izvajanih ukrepov vidni šele z zamudo. Tretjič, strukturna proračunska prilagoditev za vsaj 1 % BDP v letih 2006 in 2007, ki jo načrtuje vlada, se lahko šteje za skladno z določbami Pakta stabilnosti in rasti, vključno z zahtevanim letnim izboljšanjem ciklično prilagojenega salda brez enkratnih in začasnih ukrepov za najmanj 0,5 % kot merilom. Na podlagi splošnih makroekonomskih napovedi, opisanih pod uvodno izjavo 10, bi takšna prilagoditev, ki jo je treba dosledno izpeljati, morala zadostovati, da se primanjkljaj zmanjša na trajen in vzdržen način.
(12)
Glede na te dejavnike se zdi, da je treba čezmerni primanjkljaj zmanjšati najpozneje do leta 2007. Merilo 0,5 % strukturnega izboljšanja letno je treba zagotoviti kumulativno v letih 2006 in 2007.
(13)
V skladu z drugim pododstavkom člena 104(9) Pogodbe lahko Svet od Nemčije zahteva, da mu po natančno določenem časovnem razporedu predloži poročila in tako omogoči preverjanje njenih prizadevanj pri prilagajanju, da se izpolnijo obveznosti iz te odločbe. Nemčija mora najpozneje do 14. julija 2006 predložiti Komisiji poročilo z opisom ukrepov, ki so bili že sprejeti in se nameravajo sprejeti, da bi se izpolnile obveznosti te odločbe. Poročilo mora zlasti vključevati proračunsko oceno ukrepov z učinkom na proračunski rezultat v letih 2006 in 2007 za zmanjšanje čezmernega primanjkljaja in možnih tveganj, povezanih s predpostavljenim makroekonomskim scenarijem. Komisija bo to poročilo vrednotila pri oceni napredka v zmanjševanju čezmernega primanjkljaja. Nemčija mora predložiti nadaljnja poročila v skladu z roki za poročanje o proračunskih primanjkljajih in dolgu, ki jih določa člen 4 Uredbe (ES) št. 3605/93.
(14)
Prilagoditveni ukrepi morajo zagotoviti trajno izboljšanje v javnofinančnem saldu. Da bi se zagotovila vzdržna konsolidacija proračuna v smeri srednjeročnega cilja Nemčije za strukturno uravnotežen proračun, je po zmanjšanju čezmernega primanjkljaja potrebno zmanjšanje strukturnega primanjkljaja za najmanj 0,5 % BDP letno -
SPREJEL NASLEDNJO ODLOČBO:
Člen 1
1. Nemčija naj čimprej in najpozneje do leta 2007 odpravi sedanje stanje čezmernega primanjkljaja.
2. Nemčija naj v letih 2006 in 2007 zagotovi kumulativno izboljšanje ciklično prilagojenega salda brez enkratnih in začasnih ukrepov za eno odstotno točko.
Člen 2
1. Nemčija naj najpozneje do 14. julija 2006 predloži Komisiji poročilo z opisom ukrepov, da se zagotovi izpolnjevanje obveznosti iz te odločbe. Komisija bo to poročilo vrednotila pri oceni napredka v zmanjševanju čezmernega primanjkljaja.
2. Nemčija naj do 1. oktobra 2006, 1. aprila 2007, 1. oktobra 2007 in 1. aprila 2008 predloži Komisiji nadaljnja poročila, ki obravnavajo napredek pri izpolnjevanju obveznosti iz te odločbe.
Člen 3
Nemčija sprejme potrebne ukrepe, da konsolidacija proračuna v smeri srednjeročnega cilja strukturno uravnoteženega salda temelji na zmanjševanju strukturnega primanjkljaja za najmanj 0,5 % BDP letno po zmanjšanju čezmernega primanjkljaja.
Člen 4
Ta odločba je naslovljena na Zvezno republiko Nemčijo.
V Bruslju, 14. marca 2006

Labels: 2
18